Операция „Драгун“
Операция „Драгун“ () е инвазия на Съюзниците в Прованса, която започва с десант на 15 август 1944 г. в района на средиземноморското крайбрежие между Тулон и Кан. Операцията първоначално е планирана да бъде изпълнена едновременно с десанта в Нормандия, но липсата на достатъчно ресурси води до отменянето на втория десант. Към юли 1944 г. вторият десант отново излиза на дневен ред, когато пристанищата в Нормандия се задръстват с кораби и не могат адекватно да обслужват съюзническите доставки. Междувременно, френското върховно командване призовава за провеждане на операцията, която би включвала голям брой френски войници. Така, тя в крайна сметка е одобрена през юли и насрочена за август.